Агенцијата за заштита на правото на слободен пристап до информациите од јавен карактер, основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од З.С од Охрид, поднесена против Решението на ЈП Градски Гробишта Охрид, на 13.12.2023 година го донесе следното

**Р Е Ш Е Н И Е**

Жалбата изјавена од З.С од Охрид, поднесена против Решението бр. 03-1135/3 од 16.11.2023 година на ЈП Градски Гробишта Охрид, заведена во Агенцијата под бр.08-431 на 29.11.2023 година, **СЕ ОТФРЛА како недопуштена**.

**О Б Р А З Л О Ж Е Н И Е**

З.С од Охрид, на 27.10.2023 година поднел Барање за пристап до информации од јавен карактер до ЈП Градски гробишта Охрид, заведен под бр.03-1135/1 со кое побарал да му се достави следната информација:

“Личните примања (доходи), бодови, зголемени бодови за дополнителна ангажираност за сите вработени, како и сите издадени (индивидуални) решенија за плата од 01.01.2014 година“.

Барателот на информации на 30.10.2023 година, до ЈП Градски гробишта Охрид поднел Дополнително Барање заведен под бр.03-1135/2, во кое поради техничка грешка побарал во делот од Барањето наместо “2014“ да стои “2018“ година.

Постапувајќи по Барањето и Дополнувањето на барањето на Барателот, Имателот на информации во врска со ова Барање донел Решение бр.03-11353/3 од 16.11.2023 година со кое Барањето на барателот се уважува.

Незадоволен од донесеното Решение, Барателот на информации на 29.11.2023 година поднесе Жалба до Агенцијата, заведена во архивата на Агенцијата под бр.08-431. Во Жалбата наведува: „..Документите (решенијата) дадени ми се со скриени генералии (име и презиме) иако обавувам функција технички директор каде што сите информации по должност односно функција треба да ми се достапни бидејќи се работи за вработени подчинети по хиерархија, а јас како технички директор кој секојдневно работам и раководам со тие вработени немам информации за нивните примања, унапредувања, наградувања и т.н..“.

Агенцијата, со електронски допис бр.08-431 од 01.12.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информации од јавен карактер ги разгледа сите расположливи списи и постапувајќи по наведената Жалба **истата ја отфрли како недопуштена** поради следното:

Агенцијата за заштита на правото на слободен пристап до информациите од јавен карактер, утврди дека Барањето на Барателот, не претставува барање за пристап до информации од јавен карактер, туку е барање од личен интерес, односно барање од надлежност на ЈП Градски гробишта Охрид, поднесено од Барател кој е вработен кај Имател на информации и како таков треба да има пристап до бараните информации.

Согласно член 26 од Законот за слободен пристап до информации од јавенкарактер „Право на правна заштита во согласност со овој закон има барателот кој поднел барање за пристап до информација согласно член 12 став 1 од овој закон“.

Во конкретниот случај Барателот се обидел да добие информација од Имателот на информации, неосновано повикувајќи се на Законот за слободен пристап до информации од јавен карактер.

Согласно погоре наведеното, Агенцијата за заштита на правото на слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против истото не може да се поднесе жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

|  |  |  |
| --- | --- | --- |
|  |  | **Директор,**  **Пламенка Бојчева** |